GN-001 กันดั้มเอ็กเซีย

* ด้านหน้า
* ด้านหลัง
* กันดั้ม MS มูฟวี่ไฟล์

**GN-001 กันดั้มเอ็กเซีย** (อังกฤษ: Gundam Exia, ญี่ปุ่น: ガンダムエクシア, โรมาจิ: Gandamu ekushia) เป็นกันดั้มรุ่นที่ 3 ของเซเลสเชียลบีอิ้งและเป็นหนึ่งในโมบิลสูทหลักในโมบิลสูทกันดั้มดับเบิ้ลโอ ซีซั่น 1 ขับโดยเซ็ตสึนะ เอฟ เซย์เอย์

## เทคโนโลยีและความสามารถในการต่อสู้

เอ็กเซียถูกสร้างขึ้นมาเพื่อใช้ในการต่อสู้ระยะประชิดเป็นหลัก มันเป็นหนึ่งในกันดั้มทั้ง 4 ของเซเลสเชียลบีอิ้งที่ใช้ในปี 2307 เพื่อขจัดสงครามบนโลกผ่านการแทรกแซงด้วยอาวุธ กันดั้มเหล่านี้มีพลังอันมหาศาลและเพียบพร้อมไปด้วยเทคโนโลยีล้ำหน้าหุ่นในยุคเดียวกันไปเป็นศตวรรษ พลังเหล่านี้เป็นผลมาจาก GN ไดรฟ์ซึ่งสามารถผลิตพลังงานได้ ได้ถูกติดตั้งไว้บนกันดั้ม อนุภาค GN ได้มอบความคล่องตัวที่โดดเด่น รวมถึงความสามารถในการบินได้อย่างอิสระ และยังใช้สำหรับอาวุธบีม การขยับร่างกาย และการอำพรางตัว เนื่องจากอนุภาคที่ปล่อยออกมาสามารถทำให้เกิดการรบกวนทางแม่เหล็กไฟฟ้า ทำให้การสื่อสารและอุปกรณ์เรดาร์ใช้งานไม่ได้ E-คาร์บอนของกันดั้มยังมีความแข็งแกร่งกว่า E-คาร์บอนของโมบิลสูททั่วไปเพราะใช้วัสดุที่มีคุณภาพสูงกว่า

ตัวอย่างของพลังอันมหาศาลของเอ็กเซียคือแรงขับเคลื่อนที่หากนำมาเปรียบเทียบกันแล้วคาดว่าจะมีกำลังขับเคลื่อนมากกว่า SVMS-01 ยูเนี่ยนแฟล็กซึ่งเป็นหนึ่งในโมบิลสูทชั้นยอดในขณะนั้นถึง 6 เท่า ได้สร้างระบบพื้นฐานของโมบิลสูทที่ใช้ GN ไดรฟ์เป็นแหล่งพลังงานและอาวุธบีม ต่อมากันดั้มรุ่นที่ 2 ทั้ง 4 เครื่องได้รับการพัฒนาโดยมีความสามารถเฉพาะตัวที่ต่างกัน ข้อมูลเหล่านี้ใช้เป็นพื้นฐานสำหรับกันดั้มในรุ่นที่ 3 ทั้ง 4 เครื่อง โดยเฉพาะอย่างยิ่งเอ็กเซียได้รับการพัฒนาจาก GNY-001 กันดั้มอาสเทรียซึ่งเป็นโมบิลสูทเอนกประสงค์ที่เคลื่อนไหวได้เหมือนมนุษย์และใช้สำหรับการทดสอบอาวุธต่างๆ

เอ็กเซียมักติดตั้งอาวุธระยะประชิดเช่นดาบเป็นหลัก ข้อต่อที่สามารถเคลื่อนไหวได้อิสระของกันดั้มอาสเทรียได้ถูกส่งต่อมายังเอ็กเซีย มันเป็นกันดั้มในรุ่นที่ 3 เพียงเครื่องเดียวที่มีโครงสร้างและข้อต่อภายในเหมือนมนุษย์ ในขณะที่อีก 3 เครื่องที่เหลือนั้นแทนที่ด้วยความความสามารถเฉพาะตัวอื่นๆ แทน การออกแบบเฟรมพื้นฐานของมันซับซ้อนที่สุดในบรรดากันดั้มรุ่นที่ 3 เป็นผลให้โครงสร้างภายในและข้อต่อบางส่วนไม่มีการป้องกันในระหว่างการออกท่วงท่าบางท่า แม้สิ่งนี้จะทำให้ความสามารถในการป้องกันของเอ็กเซียลดลงแต่ก็ให้ความคล่องตัวที่มากขึ้นมาแทน

เอ็กเซียยังมีความสามารถในการควบคุมทิศทางที่ละเอียดกว่ากันดั้มอื่นๆ ซึ่งเป็นประโยชน์สำหรับการต่อสู้ระยะประชิด สิ่งนี้เป็นผลมาจาก "GN เคเบิ้ล/GN พาวเวอร์ไลน์” ซึ่งเป็นสายพลังงานสีม่วงอ่อนที่ลากผ่านส่วนต่างๆในร่างกายของเอ็กเซีย แม้ว่าสายเคเบิลเหล่านี้จะมีเป็นพื้นฐานในกันดั้มทุกตัวอยู่แล้ว แต่สายเคเบิลที่ยื่นจากไหล่ถึงแขนท่อนบนนั้นมีเอกลักษณ์ของเอ็กเซียเพียงตัวเดียว สายเคเบิลอำนวยความสะดวกในการส่งอนุภาค GN จำนวนมากไปยังส่วนต่างๆ ของกันดั้มได้อย่างรวดเร็ว พวกเขายังใช้สำหรับการควบคุมทิศทาง เนื่องจากเอฟเฟกต์การลดมวลของอนุภาค GN ดังนั้น เอ็กเซียซึ่งมีสายเคเบิลถูกเปิดเผยออกมาไว้ด้านนอกมากกว่ากันดั้มตัวอื่นๆ จึงสามารถควบคุมได้ละเอียดกว่า อย่างไรก็ตาม ในแง่ของการป้องกัน ตำแหน่งดังกล่างเป็นจุดที่เสี่ยงต่อการถูกโจมตีเป็นอย่างมาก ต่อมาใน GN-001REII กันดั้มเอ็กเซียรีแพร์ II จึงได้มีการเก็บสายเคเบิลส่วนใหญ่ไว้ใต้เกราะ

ผลจากการลดมวลของอนุภาค GN ยังทำให้กันดั้มมีน้ำหนักเบาลงและสามารถปรับเปลี่ยนอัตราส่วนของมวลไปยังส่วนต่างๆของร่างกายได้อย่างเหมาะสม ด้วยความสามารถแบบนี้ ทำให้สามารถควบคุมแรงเฉื่อยและการเลี้ยวของเครื่องได้อย่างอิสระเมื่ออยู่ในอากาศ และสำหรับการควบคุมอัตโนมัติแบบ Active Mass Balance-Control (AMBAC) เมื่ออยู่ในอวกาศ นอกจากนี้ยังช่วยลดความจำเป็นในการใช้ขาเดิน สำหรับการควบคุมอนุภาค GN ส่วนใหญ่จะดำเนินการโดยการใช้เสาอากาศสีเหลืองบริเวณกระดูกไหปลาร้าทั้ง 2 ของกันดั้ม เสาอากาศส่วนหัวยังมีฟังก์ชั่นการใช้เรดาร์และการสื่อสาร

แม้ว่า GN ไดรฟ์สามารถผลิตอนุภาค GN ได้ไม่รู้จบ แต่จำนวนที่สามารถผลิตในแต่ละครั้งก็มีการจำกัด การใช้งานอนุภาค GN อื่นๆ อาจทำให้อนุภาคหมดลง เพื่อหลีกเลี่ยงปัญหานี้ กันดั้มจึงมีถังเก็บอนุภาค หรือ GN คอนเดนเซอร์ ติดตั้งไว้ในส่วนต่างๆของร่างกายเพื่อเก็บอนุภาคส่วนเกิน

กันดั้มเอ็กเซียมีอีกชื่อนึงว่า "กันดั้มเซเว่นซอร์ด" ที่ตั้งตามโค้ดเนม "เซเว่นซอร์ด" มันจึงได้รับการติดตั้งใบมีดไว้ทั้งหมด 7 เล่มแบ่งเป็นใบมีดกายภาพ 3 เล่มได้แก่ GN ซอร์ด, GN ลองเบลด, GN ชอร์ทเบลด และใบมีดที่เป็นบีม 4 เล่มได้แก่ GN บีมเซเบอร์ 2 เล่มและ GN บีมแด็กเกอร์ 2 เล่ม เอ็กเซียมีข้อได้เปรียบในการต่อสู้ระยะยาว เนื่องจากใช้ GN ซอร์ดที่กินพลังงานน้อยที่สุดเป็นอาวุธหลัก ใบมีดทางกายภาพทั้ง 3 ยังมีคุณสมบัติพิเศษในการทะลวง GN ฟิลด์ซึ่งเป็นบาเรียป้องกันที่สร้างจากอนุภาค GN กล่าวอีกนัยหนึ่ง เอ็กเซียถูกสร้างมาเพื่อเป็นต่อกรกับกันดั้มที่ติดตั้ง GN ไดรฟ์ด้วยกันในกรณีที่มีคนทรยศหรือถูกศัตรูยึดกันดั้มไป

อาวุธอื่นๆได้แก่ GN ชิลด์สำหรับการป้องกัน ในทำนองเดียวกัน GN ซอร์ดก็สามารถพับใบมีดและเปลี่ยนเป็นโหมดไรเฟิลสำหรับการต่อสู้ระยะไกล อาวุธยุทโธปกรณ์สุดท้ายของ เอ็กเซีย เป็นอาวุธระยะไกลอีกชนิดหนึ่งในรูปแบบของ GN วัลแคนพลังงานต่ำคู่หนึ่งซึ่งติดตั้งอยู่ที่ปลายแขน ในระหว่างการต่อสู้ เอ็กเซีย ฟันคู่ต่อสู้อย่างสง่างามในการต่อสู้ระยะประชิด ทิ้งความประทับใจอันทรงพลังให้กับผู้ที่เห็นมันและมีส่วนอย่างมากในการปลูกฝัง "ความกลัวในกันดั้ม" ในโลก สิ่งนี้ถูกคาดการณ์ไว้โดย Celestial Being และด้วยเหตุนี้เองที่นักพยากรณ์ยุทธวิธีขององค์กร สุเมรากิ ลี โนริเอกะได้ตัดสินใจเลือก เอ็กเซีย ให้เข้าไปแทรกแซงในงานเปิดตัว AEU-09 AEU อีแน็คเป็นตัวแรก

กันดั้มเอ็กเซียยังมี "โอเวอร์บูสต์โหมด" ที่ช่วยเพิ่มประสิทธิภาพการทำงานของ GN ไดรฟ์ได้ถึงจุดสูงสุดเป็นเวลาสั้นๆ ในระหว่างเหตุฉุกเฉิน เอ็กเซียสามารถเปิดใช้งานระบบแทรนซั่มซิสเต็มได้ ระบบนี้จะทำให้กันดั้มเรืองแสงเป็นสีแดงและช่วยเพิ่มพลังความเร็ว พลังโจมตี พลังป้องกัน รวมทั้งเพิ่มพลังงานส่งออกขึ้นเป็น 3 เท่า อย่างไรก็ตาม ระบบนี้ยังเป็นดั่งดาบสองคม เนื่องจากการดึงอนุภาคจำนวนมหาศาลมาใช้ในเวลาสั้นๆจะทำให้ประสิทธิภาพของเอ็กเซียลดลงถึงขีดสุด อุปกรณ์เสริมเพิ่มเติมจำนวนหนึ่งได้รับการพัฒนาสำหรับเอ็กเซีย เช่น อวาแลนช์ยูนิตความเร็วสูง และยูนิตสนับสนุน GNR-001E GN อาร์มไทป์-E เมื่อติดตั้งอวาแลนช์ยูนิตแล้ว เอ็กเซียจะกลายเป็น GN-001/hs-A01 กันดั้มอวาแลนช์เอ็กเซีย และสามารถแซงหน้าโมบิลสูทที่ถูกสร้างมาให้มีความเร็วสูงได้ซึ่งปกติแล้วจะไม่สามารถทำได้แม้จะมีความคล่องตัวที่โดดเด่น เมื่อติดตั้งกับ GN อาร์มไทป์-E แล้ว เอ็กเซียจะกลายเป็น GN-001+GNR-001E GN อาร์เมอร์ไทป์-E ซึ่งให้ความคล่องตัวและความสามารถในการบุกโจมตีและการป้องกันที่ดียิ่งขึ้น

## อาวุธที่ติดตั้ง

* **GN ซอร์ด** - ดาบขนาดใหญ่ซึ่งติดตั้งอยู่ที่ปลายแขนขวา ทำหน้าที่เป็นอาวุธหลักของเอ็กเซีย ตัวใบมีดยาวกว่าแขนของเอ็กเซีย เคลือบด้วยอนุภาค GN บนพื้นผิวทำให้มีพลังการตัดที่สูงขึ้น GN ซอร์ดยังสามารถเปลี่ยนเป็นบีมไรเฟิลได้โดยการพับใบมีดลงเผยให้เห็นปากกระบอกปืนด้านใน กลไกการเปลี่ยนโหมดถูกนำมาใช้เพื่อลดจำนวนอุปกรณ์ที่บรรทุกโดยเอ็กเซียและเพิ่มความยืดหยุ่นให้มากที่สุด นอกจากนี้ในไรเฟิลโหมด ส่วนใบมีดและตัวปืนไรเฟิลสามารถเลื่อนเข้าไปติดกับส่วนที่คล้ายโล่ที่อยู่ด้านข้าง ทำให้มือขวาของเอ็กเซียว่างเพื่อถืออาวุธอื่นๆ เช่น GN เบลดหรือ GN บีมเซเบอร์ นอกจากนี้การเคลือบอนุภาค GN บนพื้นผิวยังทำให้มีคุณสมบัติพิเศษในการ "ทะลวง GN ฟิลด์" ถือเป็นอาวุธชิ้นสำคัญในการต่อกรกับกันดั้มด้วยกันในกรณีที่มีผู้ทรยศอยู่ในองค์กร

* **GN บีมเซเบอร์** - อาวุธต่อสู้ระยะประชิดที่ปล่อยใบมีดบีมที่ทำจากอนุภาค GN บีมเซเบอร์คู่หนึ่งถูกเก็บไว้ที่ด้านหลังของเกราะไหล่ของเอ็กเซีย นอกจากนี้ยังถูกใช้โดยกันดั้มรุ่นที่สามตัวอื่นๆ GN บีมเซเบอร์มีพลังการทำลายในระดับที่สูงมาก นอกจากนี้ยังสามารถใช้งานใต้น้ำได้

* **GN บีมแด็คเกอร์** - มีดสั้นบีมคู่หนึ่งไว้ที่เก็บอยู่บนเอวด้านหลังของเอ็กเซีย มีระบบพื้นฐานเดียวกันกับ GN บีมเซเบอร์ แต่ถูกปรับให้โฟกัสอนุภาคเพื่อให้ใบมีดบีมที่สั้นกว่า จึงเหมาะที่จะใช้เป็นอาวุธขว้างใส่ศัตรูที่อยู่ระยะไกล ทั้ง GN บีมเซเบอร์และ GN บีมเซเบอร์ทางเทคนิคแล้วคืออาวุธอย่างเดียวกัน แต่คุณลักษณะของพวกมันเปลี่ยนไปเนื่องจากการปรับฟังก์ชั่น นอกจากนี้ยังสามารถใช้ในการต่อสู้ใต้น้ำได้เหมือนกับบีมเซเบอร์

* **GN เบลด** - ดาบคู่ที่มีความยาวต่างกัน เล่มหนึ่งยาวอีกเล่มหนึ่งฃสั้น ใบมีดของพวกมันถูกห่อหุ้มด้วยอนุภาค GN เหมือนกับ GN ซอร์ด ทำให้มีพลังการตัดที่สูงและสามารถทะลวง GN ฟิลด์ได้ GN ชอร์ทเบลดมักใช้เป็นอาวุธขว้างเหมือน GN บีมแด็คเกอร์ เมื่อไม่ได้ใช้งาน GN ลองเบลดจะถูกเก็บไว้บนแท่นหมุนที่สะโพกด้านซ้าย และ GN ชอร์ทเบลดจะถูกจัดเก็บไว้บนแท่นยึดที่สะโพกขวา

* **GN ชิลด์** - ติดตั้งที่ปลายแขนซ้าย เป็นเกราะที่ออกแบบสำหรับเอ็กเซียโดยเฉพาะ วัสดุทำมาจาก E-คาร์บอนและสามารถหุ้ม GN ฟิลด์บนพื้นผิวเพื่อความสามารถในการป้องกันที่มากขึ้น

* **GN วัลแคน** - บีมกันขนาดเล็กสองกระบอกที่ถูกติดตั้งไว้ที่ปลายแขนทั้งสองข้าง มีพลังโจมตีต่ำแต่อัตราการยิงสูง มักใช้สำหรับจำกัดการเคลื่อนไหวของศัตรูหรือทำลายมิสไซล์

## ระบบที่ติดตั้ง

* **แทรนซั่มซิสเต็ม** - ระบบพิเศษที่ติดตั้งอยู่ในแบล็คบ็อกซ์ของ GN ไดรฟ์ของแท้ ถูกพัฒนาขึ้นอย่างลับๆ โดยอิโอเลีย เชนเบิร์ก ผู้ก่อตั้งเซเลสเชียลบีอิ้ง ระบบนี้จะช่วยปลดปล่อยความสามารถทั้งหมดของ GN ไดรฟ์ โดยการเร่งอัตราผลิตอนุภาค GN ให้ถึงขีดสุด ทำให้มีพลังโจมตี พลังป้องกัน ความเร็ว รวมถึงสเปคพื้นฐานเพิ่มขึ้นเป็นสามเท่า (ในกรณีของเอ็กเซียคือความเร็วและกำลังขับเคลื่อนที่เพิ่มขึ้น) นอกจากนี้โมบิลสูทจะเรืองแสงเป็นสีแดงและเกิดภาพติดตาขณะเคลื่อนไหว

* **ระบบสนับสนุนจากเวด้า** - ระบบปฏิบัติการหรือ "OS" ของกันดั้มที่เชื่อมต่อกับระบบประมวลผลแบบควอนตัม "เวด้า" เป็นอีกหนึ่งปัจจัยที่ทำให้เซเลสเชียลบีอิ้งและกันดี้มมีความแข็งแกร่งเหนือกว่าชาติใดในโลก ต่อมาเมื่ออเลฮานโดร คอร์เนอร์เข้านึดครองเวด้าและ ตัดการทำงานของ OS กับกันดั้ม ทำให้หลังจากนี้เซเลสเชียลบีอิ้งจะต้องเปลี่ยนไปใช้ระบบปฏิบัติการแบบ Stand-alone ที่สร้างขึ้นมาใหม่แทน ทำให้การปฏิบัติภารกิจยากขึ้นกว่าแต่ก่อนมาก

* **ระบบพรางแสง** - เป็นรูปแบบหนึ่งของการพรางตัวด้วยแสงที่เลียนแบบสภาพแวดล้อมภายนอกเพื่อหลีกเลี่ยงการตรวจจับด้วยตาเปล่า (อาจถูกพบด้วยการตรวจจับแบบอื่นๆ) ระบบได้รับการพัฒนาโดยเซเลสเชียลบีอิ้งและติดตั้งลงในโมบิลสูท ยานอวกาศ และดาวเทียมทรัพยากรหลายแห่งเพื่อการแทรกซึมและซ่อนตัว ระบบนี้ใช้ได้เฉพาะเมื่อตัวเครื่องหยุดนิ่งไม่เคลื่อนไหวเท่านั้น เหมาะสำเหราะการใช้ซ่อนตัวเมื่อไมสเตอร์ต้องลงไปปฏิบัติภารกิจนอกตัวหุ่น

## แกลเลอรี่

### กันพลา

HG00 1/144 GN-001 กันดั้มเอ็กเซียHG00 1/144 GN-001 กันดั้มเอ็กเซีย (แทรนซั่มโหมด)1/100 GN-001 กันดั้มเอ็กเซีย1/100 GN-001 กันดั้มเอ็กเซีย (แทรนซั่มโหมด)MG 1/100 GN-001 กันดั้มเอ็กเซียRG 1/144 GN-001 กันดั้มเอ็กเซียPG 1/60 GN-001 กันดั้มเอ็กเซียSD BB Senshi GN-001 กันดั้มเอ็กเซียSD EX-Standard GN-001 กันดั้มเอ็กเซีย
## เกร็ดความรู้

* คำว่า Exia ดัดแปลงมาจากภาษากรีกคำว่า **Exousía** (เอ็กโซเซีย, กรีก: εξουσία)" ซึ่งแปลว่า "พลัง" หรือ "อำนาจ"
	+ นอกจากนี้ยังมาจาก **Powers** (อิทธิเทพ) ซึ่งเป็นหนึ่งในลำดับชั้นของทูตสวรรค์ในเทววิทยาของศาสนาคริสต์ ซึ่งเขียนเป็นภาษากรีกว่า ἐξουσίαι เหมือนกัน ทูตสวรรค์หมวดนี้มีหน้าที่ดังทหารกล้าคอยต่อสู้กับปีศาจ และคอยปกป้องโลกไม่ให้ตกอยู่ใต้อำนาจของปีศาจ โดย Powers ถูกจัดอยู่ในชั้นโท วงศ์ที่ 2 ร่วมกับ **Dominions** (ขัตติยเทพ) และ **Virtue** (ธรรมเทพ)

* ความเสียหายที่เอ็กเซียได้รับหลังจากการต่อสู้ครั้งสุดท้ายในซีซั่น 1 เป็นการอ้างอิงถึง RX-78-2 กันดั้มจากซีรี่ย์โมบิลสูทกันดั้ม ที่เสียศีรษะและแขนซ้ายในการต่อสู้ครั้งสุดท้าย
	+ กันดั้มเอ็กเซียเคยถูกเรียกว่า "ปีศาจ" อยู่ครั้งนึงโดยนักบินของเที่ยเหรินในซีซั่น 1 ตอนที่ 3 ซึ่งเป็นการอ้างอิงถึงฉายา "ปีศาจสีขาว" ของ RX-78-2 กันดั้มจากซีรี่ย์โมบิลสูทกันดั้มอีกเช่นกัน

* ส่วนหัวด้านข้างของเอ็กเซียถูกออกแบบให้ดูเหมือนหมวกนักบินของกันดั้มไมสเตอร์ในซีซั่น 1 เพื่อแสดงความเชื่อเรื่องที่ว่า “ไมสเตอร์ คือ กันดั้ม”

* เดิมทีแนวคิดของอุปกรณ์ที่ใช้ต่อกรกับโมบิลสูทที่ติดตั้ง GN ไดรฟ์จะถูกนำไปให้ GN-005 กันดั้มเวอร์ชิวเป็นคนใช้ แต่ภายหลังได้เปลี่ยนมาเป็นเอ็กเซียเพื่อเพิ่มบทบาทในเนื้อเรื่อง

## แหล่งข้อมูลอื่น

* The Gundam Wiki (บทความต้นฉบับ-ภาษาอังกฤษ)
* gundam00.net/tv (เว็บไซต์อย่างเป็นทางการ)
* วิกิพีเดีย